PRITARTA

Rokiškio rajono savivaldybės tarybos

2022 m. kovo 25 d. sprendimu Nr. TS-

**ROKIŠKIO RAJONO SAVIVALDYBĖS ŠVIETIMO CENTRO**

 **2021 METŲ VEIKLOS ATASKAITA**

2021 m. Rokiškio rajono savivaldybės švietimo centro veikla buvo orientuota į Rokiškio rajono savivaldybės švietimo centro 2019–2021 metų strateginio veiklos plano ir 2021 metų veiklos plano tikslų realizavimą.

1. **Tikslas. Plėtoti Rokiškio rajono suaugusiųjų mokymosi visą gyvenimą paslaugas, siekiant sėkmingo asmens profesinio augimo ir tobulėjimo.**

Įgyvendinant 2021 metais Rokiškio rajono savivaldybės švietimo centro strateginio veiklos plano pirmąją kryptį, toliau plėtojome Rokiškio rajono suaugusiųjų mokymosi visą gyvenimą paslaugas, siekdami asmens profesinio augimo ir tobulėjimo. Vyko 230 kvalifikacijos tobulinimo renginių, kuriuose dalyvavo 4751 asmuo. Analizuojant strateginio plano trejų metų laikotarpį, renginių skaičiaus vidurkis buvo stabilus – 230. Pandemijos laikotarpiu rajono gyventojai aktyviau tobulino savo kompetencijas.

 Atsižvelgus į konkrečių mokyklų įsivertinimo ir išorinio vertinimo rezultatų duomenis ir rekomendacijas, mokyklų kvalifikacijos tobulinimo planus, yra rengiamos ir siūlomos kvalifikacijos tobulinimo programos mokyklų bendruomenėms, vyksta rajono mokytojų dalykininkų kolegialus dalijimasis patirtimi, dalyvavimas mokinių olimpiadų/konkursų vertinimo komisijose, bendros projektinės veiklos.

Įgyvendinant kvalifikacijos tobulinimo programas didelis dėmesys buvo skiriamas pedagogų skaitmeninio raštingumo kompetencijų ugdymui. Dalyviai gilino žinias informacijos valdymo, komunikavimo, skaitmeninio turinio kūrimo, saugumo, skaitmeninio mokymo ir mokymosi, skaitmeninio raštingumo problemų sprendimo srityse. Kitos programos skirtos į mokymąsi orientuotos vertinimo kultūros auginimui ir mokinių skirtybių suvokimui, atpažinimui ir panaudojimui siekiant jo pažangos. Sudarytos sąlygos įvairių dalykų mokytojams praktikams, švietimo įstaigų vadovams ir kitiems specialistams dalintis patirtimi, tapti reflektuojančiais praktikais. Vyko 138 gerosios patirties renginiai. Sąmoningas ir kryptingas mokymasis vyksta 24 įvairių dalykų rajono mokytojų metodiniuose būreliuose. Mokytojai mokosi drauge ir vieni iš kitų, integruoja geriausias patirtis į savo veiklas. Vyksta pasitarimai, kuriuose mokytojai dalinasi savo patirtimi, sumanymais. Šiais metais mokytojai diskutavo apie atnaujinamą ugdymo turinį, jo aktualumą, įgyvendinimą, apie įtraukųjį ugdymą bendrojo lavinimo mokyklose, olimpiadų vykdymą. Jie prisideda prie renginių inicijavimo ir organizavimo, edukacinės patirties banko kaupimo.

Vyko mokymai valstybės tarnautojams, biudžetinių įstaigų vadovams, specialistams apie viešųjų pirkimų aktualijas, psichosocialinės rizikos veiksnių ir streso darbe vertinimą, personalo administravimą, pokyčių valdymą, pagalbą ir prevenciją. Kultūros darbuotojai studijavo apie vokalinių ansamblių stilistinį įsidainavimą, spektaklių režisavimą, dalyvavo metodinėje dienoje „O gal daugiau spalvų“.

Rokiškio rajono savivaldybės taryba 2020 m. balandžio 24 d. sprendimu Nr. TS-99 patvirtino Rokiškio rajono savivaldybės neformaliojo suaugusiųjų švietimo ir tęstinio mokymosi 2020–2022 metų veiksmų planą. Pagal jį 17 rajono institucijų sudaro sąlygas suaugusiems asmenims tenkinti savišvietos poreikius, įgyti bendrąsias kompetencijas, lavinti kūrybines galias ir gebėjimus. Vyksta mokymasis su kitais ir iš kitų. Planuojamos partnerystės per projektines veiklas, bendri mokymai. 2021 m. Rokiškio rajono savivaldybės švietimo centras gavo 7 m. akreditaciją „Erasmus+“ KA1 programos veikloms ir pasirašė sutartį su Švietimo mainų paramos fondu (toliau – ŠMPF). Gavus akreditaciją buvo parengtas „Erasmus+“ KA1 programos projektas 2021–2022 m., gautas finansavimas. Į projekto veiklas įtraukti projekto partneriai: Asociacija „Veiklus pilietis“, Rokiškio krašto muziejus, Rokiškio rajono savivaldybės visuomenės sveikatos biuras, Rokiškio rajono savivaldybės Juozo Keliuočio viešoji biblioteka, Rokiškio baseinas. 18 dalyvių turės galimybę tobulinti savo kompetencijas užsienyje.

Laimėtas Rokiškio rajono savivaldybės administracijos Švietimo ir sporto skyriaus paskelbtas neformaliojo suaugusiųjų švietimo programų atrankos konkursas. Gautas finansavimas programai „Lyderystė švietime“. Nagrinėtos šios temos: „Personalo administravimas“, „Vidaus kontrolės ataskaitos ir praktiniai patarimai“ bei „Pokyčių valdymas ir lyderystė“. Mokymuose dalyvavo 76 dalyviai.

Gautas finansavimas ŠMPF sporto rėmimo fondo programos projektui „Sportas – bendrystei, sveikatai, tobulėjimui“. Projekto dalyviai – rajono senjorai dalyvavo rytinėse mankštose, dviejų dienų sportinėje stovykloje, paskaitose apie fizinio aktyvumo įtaką sveikatai, rajono pradinių klasių mokytojai ir fizinio ugdymo mokytojai dalyvavo 40 val. trukmės mokymuose „Fiziškai aktyvios gyvensenos įpročių formavimas pradinukams“. Rajono pradinių klasių mokiniai kartu su rajono senjorais dalyvavo dviejų kartų „Sveikatiadoje“. Iš viso projekto veiklose dalyvavo 236 dalyviai.

 Gautas finansavimas Europos Sąjungos fondų investicijų veiksmų programos per Rokiškio miesto VVG projektui „Kūrybinės amatų dirbtuvės“. Jo įgyvendinimo metu vyko rajono ekonomiškai neaktyvių, socialinę atskirtį patiriančių asmenų mokymai, buvo skaitomos psichologinės paskaitos, skatinančios tokių asmenų savarankiškumą, savivertę ir aktyvesnę integraciją į visuomenę. Kiekvienas tikslinės grupės narys dalyvavo 24 val. tapybos amato, karoliukų vėrimo amato arba vilnos vėlimo amato mokymų (pasirinktinai) programoje bei turėjo 40 val. teorinių ir praktinių mokymų išvykose, verslumo mokymo renginyje.

Gavus finansavimą LEADER programos projektui „Tapk gidu“, organizuoti 258 val. trukmės „Gidų rengimo mokymai“. Mokymus baigė ir gido pažymėjimus gavo 12 rajono bendruomenės narių, kurie galės vesti ekskursijas.

2021 metais jau tradicine tapusi Rokiškio rajono vyresniųjų klasių mokinių Karjeros diena vyko kitu formatu – Rokiškio Juozo Tumo-Vaižganto gimnazijos mokiniai vasario pabaigoje virtualiai dalyvavo šios gimnazijos mokiniams skirtoje „Karjeros dienoje 2021“, kitų rajono gimnazijų – Juodupės, Obelių, Pandėlio ir Kamajų Antano Strazdo – mokiniai į Švietimo centro ir dalyvaujančių gimnazijų karjeros specialistų organizuotą „Virtualią Karjeros dieną“ rinkosi kovo 5 d. Čia savo mokymo įstaigas ir studijų programas pristatė Kauno, Vilniaus, Panevėžio kolegijos, Lietuvos policijos mokykla. Taip pat vyko paskaitos: „Norėk. Veik. Pasiek. Kaip norus paversti veiksmais“ (Socialinių mokslų kolegija), „Karjeros planavimo ABC“ (ISM universitetas), „Nešvaistyk ateities – dirbk legaliai“ (Valstybinė darbo inspekcija), „Lietuvos kariuomenė. Pareiga. Karjera“ (Lietuvos kariuomenė), „2021 m. bendrasis priėmimas į Lietuvos aukštąsias mokyklas“ (LAMA BPO). Prie renginio prisijungė beveik du šimtai I–IV klasių rajono gimnazistų. Juodupės gimnazijoje šią dieną vyko 5–IVg klasių mokinių Karjeros ir verslumo diena. 5–8 klasių mokiniai dalyvavo mokyklos organizuotose veiklose, o I–IV gimnazijų klasių mokiniai sudarė gausiausią rajoninės „Virtualios Karjeros dienos“ dalyvių būrį.

Mokyklose karjeros specialistai konsultuoja mokinius individualiai, veda užsiėmimus savęs, profesijų ir darbo pasaulio, studijų galimybių pažinimo temomis, kalba tėvų susirinkimuose, rengia susitikimus su mokslo ir mokymo įstaigų, įvairių profesijų atstovais, buvusiais mokiniais, konsultuoja klasės auklėtojus ir dalykų mokytojus integruojant ugdymo karjerai temas į įvairių dalykų pamokas.

Švietimo centre sudarytos palankios sąlygos darbuotojų profesinėms kompetencijoms ugdyti. Gruodžio–sausio mėnesiais su darbuotojais aptariama jų veikla, suformuluojamos metinės užduotys, tiriami darbuotojų mokymosi poreikiai. Kvalifikacijos tobulinimas planuojamas ir koordinuojamas bei visapusiškai skatinamas. Darbuotojai planuoja asmeninio meistriškumo augimą ir jo atkakliai siekia, domisi ir seka naujoves, vadovaujasi nuostata kuo geriau atlikti savo darbą ir siekti nuolatinio tobulėjimo. Mokosi išnaudodami įvairias galimybes: su kolegomis ir iš jų, per informacinius ir socialinius tinklus, seminaruose, kursuose. Susitarta, kad darbuotojai tobulintų savo kompetencijas ne mažiau kaip po 40 val. per metus. Projektų dėka sudaroma galimybė tobulintis užsienio šalyse. 2021 m. du metodininkai dalyvavo Prancūzijoje vykusiuose mokymuose „Socialiai pažeidžiamų grupių narių įtraukimas į neformalųjį suaugusiųjų švietimą ir užimtumo skatinimas Prancūzijos įstaigose, teikiančiose neformaliojo suaugusiųjų švietimo paslaugas“.

Švietimo bendruomenę ir socialinius partnerius įtraukiame į pedagogų kvalifikacijos tobulinimo procesą per projektus, kvalifikacijos tobulinimo programų rengimą, atsižvelgiant į mokyklų įsivertinimo ir išorinio vertinimo rezultatų duomenis ir rekomendacijas, nacionalinio mokinių pasiekimų patikrinimo (NMPP), pagrindinio ugdymo pasiekimų patikrinimų (PUPP) rezultatus bei mokyklų kvalifikacijos tobulinimo planus ir poreikius, Lietuvos Respublikos švietimo, mokslo ir sporto ministro patvirtintus kvalifikacijos tobulinimo prioritetus. Programos registruojamos neformaliojo švietimo programų registre. Parengėme ir akreditavome 85 kvalifikacijos tobulinimo programas.

Švietimo centro bibliotekos fondą sudaro 3275 dokumentai, 3032 pavadinimai. Gauti dokumentai suvedami į Mokyklų bibliotekų informacinę sistemą (MOBIS) ir apskaitomi Bibliotekos fondo inventorinėje knygoje. Per 2021 m. rajono ugdymo įstaigoms buvo paskirstyti 1183 egz. leidinių (metodinės, mokomosios ir grožinės literatūros) už 1759,51 Eur.

1. **Tikslas. Skatinti rajono vaikus siekti asmeninių mokymosi pasiekimų ir pažangos.**

Įgyvendinant antrą veiklos kryptį siekiame sudaryti tinkamas sąlygas ypatingų, bendraamžių lygį pranokstančių, gabumų turinčių mokinių ugdymosi iššūkiams. 2021 metais buvo organizuota 25 olimpiados, konkursai rajono mokiniams, juose dalyvavo 558 rajono mokinių, t. y. dvejomis olimpiadomis daugiau nei 2020 m. Kiti renginiai negalėjo vykti dėl šalyje paskelbto karantino. Į respublikinius olimpiadų ir konkursų etapus buvo pakviesti 42 dalyviai. 1 iš jų tapo respublikinės olimpiados prizininku, dar 2 buvo apdovanoti pagyrimo raštais. Regioniniuose renginiuose rajonui atstovavo 5 mokiniai. I-ų olimpiadų rajono etapų vietų laimėtojai apdovanoti pagyrimo raštais ir skatinamaisiais prizais. Organizuojamas vaikų ir mokytojų nuvežimas į respublikinius ir regioninius renginius, o esant pandemijos ribojimams, organizuojami renginiai nuotoliniu būdu. Užtikriname olimpiadų / konkursų vykdymą kontaktiniu ir / ar nuotoliniu būdu.

Įgyvendinant ESFA finansuojamą projektą „Rokiškio rajono vaikų sveiko ir aktyvaus gyvenimo būdo skatinimas“ stipriname rajono vaikų psichinę sveikatą per menines, pažintines, informacines ir kūrybines veiklas (meno terapijos studijas, dekoravimo kūrybines dirbtuves, muges, stiprinančias vaikų psichinę sveikatą), fizinį aktyvumą skatiname per patrauklias, aktyvias laisvalaikio užimtumo formas (plaukimo ir vandens aerobikos, zumbos kursus, patyrimines orientacines varžybas). Įgyvendinant šį projektą dauguma rajono pradinukų išmoko plaukti. Projekto veiklose jau sudalyvavo 1112 unikalių dalyvių, t. y. apie 26 proc. Rokiškio rajono vaikų iki 18 m. amžiaus.

1. **Tikslas. Gerinti edukacines ir fizines aplinkas įgalinančias mokytis visą gyvenimą.**

Trečias strateginis tikslas orientuotas į edukacinių ir fizinių aplinkų gerinimą. Svarbi ilgalaikė kryptis – investicinių programų paieška ir pritraukimas, finansinių išteklių panaudojimo veiksmingumo užtikrinimas. Bendru sutarimu planuojame, kad mokymosi erdvės būtų funkcionalios, lengvai pertvarkomos ir pritaikomos pagal ugdymosi poreikius: seminarams, mokinių neformaliam ugdymui, senjorų meninėms veikloms ar nuotoliniam mokymui. Šiuo metu yra įgyvendinamas Latvijos ir Lietuvos bendradarbiavimo per sieną projektas, kurio dėka suremontuotos mokymų klasės ir bibliotekos patalpos, įrengti kondicionieriai, pakeisti radiatoriai, atnaujinti baldai, kompiuterinė įranga. Naudojama įranga ir priemonės atitinka šiuolaikinius reikalavimus ir pagal poreikį atnaujinama.

2021 m. Rokiškio rajono savivaldybės švietimo centro biudžetą sudarė 112846,74 Eur. Finansiniai ištekliai skirstomi skaidriai, vadovaujamasi strateginiais tikslais, veiklos planu, viešųjų pirkimų tvarka. Savalaikiai vykdoma apskaitos kontrolė, inventorizacija.

Vadovaujantis rajono tarybos sprendimu gaunamos papildomos mokamų kvalifikacijos renginių lėšos. 2021 m. surinkta 26117,00 Eur specialiosios programos lėšų. Gautos lėšos panaudojamos lektorių darbui apmokėti, materialinės mokymo bazės atnaujinimui, organizacinėms išlaidoms padengti.

Rokiškio rajono savivaldybės švietimo centras strateginiams tikslams įgyvendinti nuolat inicijuoja, rengia ir įgyvendina projektus. Įgyvendinama 10 projektų: 2 projektai finansuoti Rokiškio rajono savivaldybės, 3 – Švietimo mainų paramos fondo, 3 – Europos socialinio fondo, 1 – Lietuvos kultūros tarybos, 1 – INTERREG V-A Latvijos ir Lietuvos bendradarbiavimo per sieną programos, 1 – Nacionalinės Mokėjimo agentūros prie Žemės ūkio ministerijos. Projektų vertė – 280679,00 Eur.

Rokiškio rajono savivaldybės švietimo centras dirba kryptingai, vadovaudamasis Lietuvos Respublikos Vyriausybės, ŠMSM strateginiais dokumentais, savivaldybės plėtros strateginio plano nuostatomis, Geros mokyklos koncepcija ir orientuojasi į naujoves besikeičiančiomis sąlygomis. Bendradarbiaudami su Rokiškio rajono savivaldybės administracijos Švietimo ir sporto skyriumi, Rokiškio rajono švietimo įstaigomis planuojame pedagogų profesinį tobulėjimą, kolegialų dalijimąsi patirtimi, sudarome sąlygas lyderystės gebėjimų ugdymui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Rokiškio rajono savivaldybės tarybos

2022 m. kovo 25 d. sprendimu Nr. TS-

**ROKIŠKIO RAJONO SAVIVALDYBĖS PEDAGOGINĖS PSICHOLOGINĖS TARNYBOS** **2021 METŲ ATASKAITA**

**STRATEGINIO PLANO IR METINIO VEIKLOS PLANO ĮGYVENDINIMAS**

|  |
| --- |
| **2021 m. pedagoginės psichologinės tarnybos metinio veiklos plano kryptys:**psichologinės pagalbos prieinamumas, ieškant naujų specialistų darbui tarnyboje;pasirengimas ir strategijų kūrimas specialiųjų poreikių vaikų įtraukiajam ugdymui;dalyvavimas EF projektinėje veikloje, užtikrinant kokybišką komandinį darbą.Atsižvelgiant į strateginį ir metinį veiklos planą siekėme stiprinti pedagoginės psichologinės tarnybos specialistų komandinio darbo kompetencijas ir mobilumą, užtikrinant pedagoginę psichologinę pagalbą vaikams, jų tėvams (globėjams) bei mokytojams dėl vaikų ir mokinių ugdymo (si) sunkumų. Įgyvendinant tikslus, buvo vertinami specialieji vaiko / mokinio ugdymo (si) poreikiai, nustatomos vaiko / mokinio pedagoginės psichologinės problemos. Dėl vaikų / mokinių ugdymo (si) programų ir būdų, buvo konsultuojami vaikai / mokiniai, jų tėvai (globėjai) ir pedagogai, plėtojama prevencinė ir visuomenės švietimo veikla. Vykdant iškeltus uždavinius pedagoginės psichologinės tarnybos specialistai dirbo kryptingai ir nuosekliai, kontaktiniu būdu. Atsižvelgiant į šių dienų aktualijas ir problemas, teikiant švietimo pagalbą 2021 metais įgyvendinome tris projektus. Tai testinė projektų veikla iki 2022-06-13. Daug dėmesio skyrėme darbuotojų kvalifikacijai. Viena darbuotoja apsigynė metodininkės kvalifikaciją, kitos išklausė daug seminarų ir paskaitų.**Vykdyti projektai.**„Švietimo pagalbos specialistų ir tėvų įgalinimas padėti vaikui“ (Rokiškio rajono savivaldybės visuomenės sveikatos stiprinimo specialiosios programos priemonių įgyvendinimo rėmimo fondas);„Įtraukiojo ugdymo galimybių plėtra I etapas Nr. 09.2.2-ESFA-V-707-03-0001;„Turi profesiją – turi ateitį“ Nr. 09.4.1-ESFA-V-735-01-0001 Mokymai. Psichosocialinių darbinių savybių įvertinimas, taikant Melba ir Ida metodus“.Apibendrinti duomenys 2021 metų duomenys. Statistinės ataskaitos parengtos ir pateiktos Nacionalinei švietimo agentūrai – Švietimo pagalbos departamentui. **Pedagoginis psichologinis įvertinimas.** Atlikta:kompleksinio pedagoginio psichologinio vaikų įvertinimų ̶ 198;vaiko mokyklinio brandumo įvertinimų ̶ 5;gabių vaikųįvertinimų ̶ 4;psichologinių įvertinimų dėl profesijos pasirinkimo ̶ 8;paruošta pažymų dėl egzaminų pritaikymo – 47.Iš jų pagal standartizuotas metodikas dėl specialiojo ugdymo (si) poreikių nustatymo įvertintas 71 mokinys **(**WISC – III 66 mokiniai, WASI – 5).Atlikti kiti testai:brandumo mokyklai – 5;I-S-T – 200O R išplėstinis intelekto testas – 4;ASEBA- PC – 32;Liušero testai – 7. **Pedagoginis psichologinis konsultavimas.** Iš viso 1838 konsultacijos:specialiojo pedagogo – 408; logopedo –426; socialinio pedagogo – 309; psichologų – 695. Iš jų direktorės konsultacijų skaičius – 338, klientų skaičius – 125. **Pedagoginis psichologinis švietimas.**Skaitytos paskaitos, pranešimai, vykdyti mokymai. Iš viso – 18, iš jų direktorės ̶ 8.**Kvalifikacijos kėlimas.**Seminarų, mokymų, konferencijų skaičius – 30, iš jų direktorės ̶ 5 (mokymų ciklas specialistams, dirbantiems su vaikais, turinčiais įvairiapusių raidos, elgesio, emocijų sutrikimų, NŠA konferencija – „PPT veiklos aktualijos“, Neįgaliųjų konferencija seime, seminaras „Aukšta vidinė ir tarpasmeninė kultūra“, socialinių emocinių kompetencijų ugdymas, seminaras „Pokyčių valdymas ir lyderystė“.**Įstaigos partnerystė, ryšiai.**Pasirašytos ir pratęstos naujos bendradarbiavimo sutarys su socialiniais partneriais:ROTARY klubu, VšĮ Rokiškio ligonine, Psichinės sveikatos centru.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |